春秋 (史書)

《春秋》係魯國嘅史書，記載魯隱公元年到魯哀公十四年嘅歷史，「尚書」以外，係中國現存最早嘅一部歷史書。《春秋》一書嘅歷史資料價值高，不過唔完備。

響中國古時，春天同秋天係諸侯「朝聘」王室嘅時節。另外，春秋響古時代表一年四季。而史書記載嘅都係一年裏面發生嘅大事，因此「春秋」係史書嘅統稱。而魯國史書嘅正式名就係《春秋》。

以前有人認為《春秋》一書經孔子修訂。而家一般覺得係魯國史官作嘅，同孔子冇乜啦舲。

《春秋》用字簡練，記事簡略，原先本嘢有 18,000 幾字，現存版本得番 16,000 幾字。古人特登幫呢本書寫啲「傳」，解釋、說明《春秋》。據《漢書·藝文志》話，為《春秋》寫傳嘅有 5 個：

《左氏傳》30卷
《公羊傳》11卷
《穀梁傳》11篇
《鄒氏傳》11卷
《夾氏傳》11卷

《鄒氏傳》同《夾氏傳》已經失傳咗。《公羊傳》同《穀梁傳》響西漢初年寫成，用當時通行嘅隸書，而家叫「今文」所寫成。《左傳》亦有兩種，一種出於孔子舊居嘅牆壁之中，用秦朝以前嘅古代字體寫成，稱為古文；一種係戰國時期荀卿流傳落來嘅。

《公羊傳》同埋《穀梁傳》唔同《左傳》。《公羊傳》同《穀梁傳》假設孔子係《春秋》作者，試圖解開其中「微言大義」來闡述清楚孔子本意，有好多牽強附會嘢，一推就冧。而《左傳》則以史實為主，補充並糾正《春秋》中錯誤或無寫嘅大事。而且左傳嘅文筆好靚，所以渠嘅影響深過其他兩本。

例句 
「隱公元年．春．王正月．三月．公及邾儀父盟于蔑．夏．五月．鄭伯克段于鄢．秋．七月．天王使宰咺來歸惠公仲子之賵．九月．及宋人盟于宿．冬．十有二月．祭伯來．公子益師卒．」-- 咁就一年。

參考 
楊伯峻，《春秋左傳》淺講，中國古代文化史講座，廣西師範大學出版社，2003年，ISBN 7-5633-3938-8

參閱 

四書五經